b'\n_START_ARTICLE_\nGesta Hammaburgensis ecclesiae pontificum\n_START_PARAGRAPH_\nGesta Hammaburgensis ecclesiae pontificum ("De Hamburgske \xc3\xa6rkebiskoppers store gerninger") nogle gange omtalt som Adam af Bremens kr\xc3\xb8nike er en afhandling skrevet mellem 1073 og 1076 af Adam af Bremen, som lavede tilf\xc3\xb8jelser (scholia) frem til sin d\xc3\xb8d (muligvis 1081; f\xc3\xb8r 1085). Det er en af de vigtigste kilder til middelalderhistorie i Nordeuropa og en af de \xc3\xa6ldste kilder, der rapporterer om opdagelsen af kysten p\xc3\xa5 Nordamerika._NEWLINE_Den d\xc3\xa6kker hele den periode, som i Skandinavien kendes som vikingetiden, fra grundl\xc3\xa6ggelsen af bispes\xc3\xa6det under Willehad i 788 frem til prinsebiskoppen Adalbert i Adams egen levetid (1043\xe2\x80\x931072). Teksten fokuserer p\xc3\xa5 Hamborg-Bremen og dets biskopper. Da biskopperne havde ansvar for missioneringen i Skandinavien fort\xc3\xa6ller den ogs\xc3\xa5 om nordisk religion i perioden._NEWLINE_V\xc3\xa6rkets eksistens var glemt i den senere middelalderlige periode, indtil det blev genopdaget i 1500-tallet p\xc3\xa5 biblioteket i Sor\xc3\xb8 Kloster.'